ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1384/98

υποβολή: Cristiana Muscardini (NI) προς την Επιτροπή

(7 Μαΐου 1998)

Θέμα: Εκπαίδευση προς απόκτηση ειδικότητας και ελεύθερη κυκλοφορία των ιατρών

Σε νομοσχέδιο του περασμένου Φεβρουαρίου (AC 4602), η ιταλική κυβέρνηση δημιουργεί ακόμα περισσότερο δυσμενείς συνθήκες για την εκπαίδευση των ιατρών προς απόκτηση ειδικότητας, προτείνοντας ένα συμβόλαιο "αυτόνομης απασχόλησης, το οποίο δεν ανταποκρίνεται καθόλου στο περιεχόμενο και την ιδιαιτερότητα των εκπαιδευτικών κύκλων προς απόκτηση ειδικότητας, οι οποίοι - σύμφωνα με την οδηγία 93/16/ΕΟΚ(1) - συμπεριλαμβάνουν θεωρητική διδασκαλία και πρακτική εξάσκηση".

Στον τύπο εργασιακής σχέσης που προτείνεται από αυτό το νομοσχέδιο, ο εργοδότης, σύμφωνα με την ιταλική νομοθεσία, δεν είναι υποχρεωμένος να εγγυάται κατάρτιση και να εξασφαλίζει τα απαραίτητα μέσα για την εκπαίδευση του ιατρού.

Δεν νομίζει η Επιτροπή

1. ότι η κακή λειτουργία και ακαταλληλότητα του εν λόγω ιταλικού εκπαιδευτικού συστήματος εμποδίζει την εξασφάλιση προδιαγραφών ποιότητας στους Ιταλούς και Ευρωπαίους πολίτες;

2. ότι η κάλυψη της έλλειψης προσωπικού στο Σύστημα Υγείας της Ιταλίας με υπό ειδίκευση ιατρούς θα μπορούσε να καταλήξει σε μια παράνομη μορφή προστατευτισμού, η οποία εκ των πραγμάτων περιορίζει την αγορά εργασίας στην Ιταλία για τους Ευρωπαίους ιατρούς;

(1) ΕΕ L 165, 7.7.1993, σελ. 1.

Κοινή απάντηση

του κ.Monti εξ ονόματος της Επιτροπής

στις γραπτές ερωτήσεις E-1383/98 και E-1384/98

(24 Ιουνίου 1998)

Η Επιτροπή έχει την τιμή να γνωστοποιήσει στο Αξιότιμο Μέλος του Κοινοβουλίου ότι τα ζητήματα αυτά αποτελούν το αντικείμενο προδικαστικών ερωτημάτων που εκκρεμούν ενώπιον του Δικαστηρίου(1).

Συνεπώς, η Επιτροπή κρίνει ότι οφείλει να αναμείνει την απόφαση του Δικαστηρίου.

(1) Προδικαστική υπόθεση C-137/91 (Carbonari e.a./Ιταλία).
ΓΡΑΠΤΗ ΕΡΩΤΗΣΗ E-1395/98

υποβολή: Fernand Le Rachinel (NI) προς την Επιτροπή

(7 Μαΐου 1998)

Θέμα: Εναρμόνιση των φόρων για τα ραδιοτηλεοπτικά μέσα στον ξενοδοχειακό τομέα

Δεδομένων των σημαντικών αποκλίσεων που υπάρχουν στην Ευρώπη μεταξύ των φόρων για τα ραδιοτηλεοπτικά μέσα στον ξενοδοχειακό τομέα, προτίθεται η Επιτροπή να προβεί σε εναρμόνιση ή σύγκλιση των εθνικών νομοθεσιών για να αποτραπούν στρεβλώσεις του ανταγωνισμού;

Οι σημαντικές αυτές διαφορές (πλήρες ποσοστό μέχρι τα 10 τηλεοπτικά κανάλια στη Γαλλία, ένας μόνον φόρος για τα 15 πρώτα κανάλια στο Ηνωμένο Βασίλειο) είναι αντίθετες με τον ελεύθερο ανταγωνισμό και την ίση μεταχείριση των υπηρεσιών στον τουρισμό.

Απάντηση του κ.Van Miert εξ ονόματος της Επιτροπής

(25 Ιουνίου 1998)

Το πρωτόκολλο(1) για το σύστημα δημόσιας ραδιοτηλεόρασης στα κράτη μέλη που συμφωνήθηκε στο Άμστερνταμ ως παράρτημα στη συνθήκη ΕΚ επιβεβαιώνει την αρμοδιότητα των κρατών μελών να καθορίζουν την αποστολή των δημόσιων ραδιοτηλεοπτικών οργανισμών και να διοργανώνουν τη χρηματοδότησή τους.

Επομένως, δεν υπάγεται στην αρμοδιότητα της Επιτροπής να κρίνει τις εθνικές διατάξεις σχετικά με την είσπραξη των τελών ραδιοτηλεοπτικής εκπομπής και να προσπαθεί να τις εναρμονίσει. Τα μέτρα αυτά υπάγονται στις γενικές φορολογικές εξουσίες των κρατών μελών και θα μπορούσαν να εναρμονισθούν μόνο από το Συμβούλιο σύμφωνα με τα άρθρα 99-102 της συνθήκης ΕΚ.

(1) ΕΕ C 340, 10.11.1997.
ΓΡΑΠΤΗ ΕΡΩΤΗΣΗ E-0201/98

υποβολή: Gerhard Hager (NI) προς την Επιτροπή

(11 Φεβρουαρίου 1998)

Θέμα: Αυστηρότερες διατάξεις για τον έλεγχο της αγοράς και κατοχής όπλων

Σε πολλά κράτη μέλη σημειώθηκαν τον τελευταίο καιρό δραματικές "αιματοχυσίες" με όπλα.

Προτίθεται η Επιτροπή λόγω των τρομακτικών αυτών γεγονότων να κάνει αυστηρότερες τις διατάξεις της οδηγίας 91/477/ΕΟΚ(1) του Συμβουλίου της 18ης Ιουνίου 1991 σχετικά με τον έλεγχο της αγοράς και κατοχής όπλων;

Απάντηση του κ.Monti εξ ονόματος της Επιτροπής

(6 Μαΐου 1998)

Η οδηγία 91/477/ΕΟΚ σχετικά με τον έλεγχο της απόκτησης και της κατοχής όπλων θεσπίστηκε ως συνοδευτικό μέτρο της κατάργησης των ελέγχων στα εσωτερικά σύνορα.

Όσον αφορά τα γεγονότα που επικαλείται το Αξιότιμο Μέλος του Κοινοβουλίου, η Επιτροπή δεν γνωρίζει ότι κατέδειξαν έλλειψη διαδικασιών και διατυπώσεων ελέγχου, που θεσπίστηκαν από την οδηγία, για την ενδοκοινοτική διακίνηση των πυροβόλων όπλων.

Επιπλέον η Επιτροπή υπενθυμίζει ότι το άρθρο 3 της οδηγίας επιτρέπει στα κράτη μέλη να προβλέπουν στη νομοθεσία τους μία πιο αυστηρή ταξινόμηση των πυροβόλων όπλων από την ταξινόμηση που προβλέπεται από την οδηγία. Αξίζει επίσης να σημειωθεί ότι δυνάμει του άρθρου 2, η οδηγία δεν θίγει την εφαρμογή των εθνικών διατάξεων περί οπλοφορίας.

Υπό την παρούσα κατάσταση, η Επιτροπή προτίθεται να εξετάσει, στο πλαίσιο της έκθεσης που θα καταρτίσει για την εφαρμογή της οδηγίας, τη λειτουργία και τις επιπτώσεις της οδηγίας σε διαφόρους τομείς. Οι πτυχές που συνδέονται με τη δημόσια τάξη και τη δημόσια ασφάλεια θα ληφθούν υπ'όψη σε αυτή την εξέταση.

(1) ΕΕ L 256, 13.9.1991, σελ. 51.
ΓΡΑΠΤΗ ΕΡΩΤΗΣΗ E-1587/98

υποβολή: Umberto Bossi (NI) προς την Επιτροπή

(25 Μαΐου 1998)

Θέμα: Παθητικά υπόλοιπα της Ιταλίας

Οι ιταλικές οικονομικές δικαστικές αρχές άρχισαν πρόσφατα έρευνα σχετικά με τα παθητικά υπόλοιπα των ιταλικών κρατικών λογαριασμών. Το γεγονός αυτό δεν συμβαίνει για πρώτη φορά, δεδομένου ότι τον Ιούλιο του 1997 η Ευρωπαϊκή Επιτροπή είχε ενημερωθεί για πρώτη φορά για το ανησυχητικό φαινόμενο των εγγραφόμενων στον προϋπολογισμό του ιταλικού κράτους πιστώσεων οι οποίες δεν εχρησιμοποιούντο.

Ο κίνδυνος είναι οι εγγραφόμενοι και μη χρησιμοποιούμενοι, λόγω ταμειακών δεσμεύσεων, πόροι να αποτελέσουν ένα τεράστιο προς δαπάνη ποσόν, το οποίο αργά ή γρήγορα θα μπορούσε πράγματι να δαπανηθεί, καθιστώντας τους κρατικούς λογαριασμούς ανεξέλεγκτους. Το 1996 τα παθητικά υπόλοιπα της Ιταλίας ανήλθαν σε 94.767 δισεκατομμύρια λίρες, ενώ το 1997 ξεπέρασαν τις 160.000 δισεκατομμύρια λίρες και κατά τα δύο αυτά έτη ξεπέρασαν συνολικά τις 250.000 δισεκατομμύρια λίρες.

Φαίνεται ότι μεγάλο μέρος των παθητικών υπολοίπων οφείλεται σε λογιστικές καθυστερήσεις, ενώ άλλα είναι υπόλοιπα πιστώσεων, δηλαδή ποσά που προορίζονται για τη χρηματοδότηση σχεδίων τα οποία δεν έχουν ακόμη υλοποιηθεί.

Μπορεί η Επιτροπή να αναφέρει ποιες είναι οι ευρωπαϊκές παράμετροι τις οποίες θεωρεί επιτρεπόμενες;

Δεν θεωρεί η Επιτροπή υπερβολικά τα παθητικά υπόλοιπα που σημειώνονται στην Ιταλία;

Στην περίπτωση κατά την οποία διαπιστωθεί υπέρβαση των ανωτέρω ορίων, ποια προστατευτικά μέτρα σκοπεύει να λάβει η Επιτροπή;

Απάντηση του κ.de Silguy εξ ονόματος της Επιτροπής

(15 Ιουνίου 1998)

Στην ιταλική δημοσιονομική διαδικασία, το Κοινοβούλιο εγκρίνει πιστώσεις οι οποίες ορισμένες φορές δεν χρησιμοποιούνται. Η διαφορά μεταξύ των δύο μπορεί να οδηγήσει στο σχηματισμό πιστώσεων που δεν δαπανώνται και μεταφέρονται σε επόμενες χρήσεις, των λεγόμενων "παθητικών υπολοίπων" (residui passivi).

Η Επιτροπή πιστεύει ότι η ύπαρξη παθητικών υπολοίπων δεν αποτελεί κίνδυνο για τις μελλοντικές δαπάνες, όσο το ιταλικό κοινοβούλιο διατηρεί όρια στις δαπάνες που είναι συνεπή με τους συνολικούς δημοσιονομικούς στόχους. Αυτή είναι η προσέγγιση που επέλεξαν οι ιταλικές αρχές για τα επόμενα τρία έτη όπως φαίνεται από το νόμο του προϋπολογισμού για το 1998. Ωστόσο, η Επιτροπή αντιμετωπίζει θετικά την πρόθεση των ιταλικών αρχών, που αναφέρεται στο "Documento di Programmazione Economica e Finanziaria" για το 1999-2001, που ενέκρινε η κυβέρνηση στις 17 Απριλίου 1998 και κύρωσε το Κοινοβούλιο στις 13 Μαΐου 1998, για τον περιορισμό της διαφοράς μεταξύ του προϋπολογισμού σε όρους υποχρεώσεων και του προϋπολογισμού σε εκταμιεύσεις από το 1999.

Η Επιτροπή παρακολουθεί τις εξελίξεις των κυβερνητικών λογαριασμών σε όλα τα κράτη μέλη, σύμφωνα με τη διαδικασία που καθορίζεται στο πλαίσιο του συμφώνου σταθερότητας και ανάπτυξης, από την 1 Ιουλίου 1998. Ο έλεγχος επικεντρώνεται στις εξελίξεις του γενικού προϋπολογισμού της κυβέρνησης σύμφωνα με τις διατάξεις του άρθρου 104 γ) της συνθήκης ΕΚ που καθορίζει τιμή αναφοράς μόνο για το δημοσιονομικό έλλειμμα.
ΓΡΑΠΤΗ ΕΡΩΤΗΣΗ E-1278/98

υποβολή: Gerhard Hager (NI) προς την Επιτροπή

(29 Απριλίου 1998)

Θέμα: Πρόγραμμα "Euro-Jus"

Στο πλαίσιο του κοινοτικού προγράμματος "Euro-Jus" τοπικοί νομικοί σύμβουλοι συνεργάζονται με τα γραφεία της Επιτροπής στα κράτη μέλη και παρέχουν στους πολίτες αντικειμενικές και ανεπίσημες πληροφορίες σχετικά με τα δικαιώματά τους βάσει των κοινοτικών νομοθετικών διατάξεων, καθώς και σχετικά με τις δυνατότητες εξασφάλισης των εν λόγω δικαιωμάτων.

1. Βάσει των πληροφοριών που διαθέτω το εν λόγω πρόγραμμα τυγχάνει ευρύτατης αποδοχής. Διαθέτει η Επιτροπή στοιχεία για το μέγεθος της αποδοχής αυτής;

2. Από ποια κονδύλια του προϋπολογισμού χρηματοδοτούνται οι σχετικές δαπάνες και πόσο υψηλό είναι το κόστος του δικτύου;

3. Με βάση ποια κριτήρια επιλέγονται οι "τοπικοί νομικοί σύμβουλοι";

4. Ποιοι είναι οι νομικοί σύμβουλοι του "Euro-Jus" στην Αυστρία;

Απάντηση του κ.Oreja εξ ονόματος της Επιτροπής

(24 Ιουνίου 1998)

1. Η Επιτροπή συγκεντρώνει αυτή τη στιγμή στοιχεία για την υπηρεσία Eurojus και την χρησιμοποίησή της από τους ευρωπαίους πολίτες. Δεδομένου ότι μέχρι σήμερα οι νομικοί σύμβουλοι του Eurojus δεν ήταν κατά την ίδια περίοδο στα διάφορα κράτη μέλη και δούλεψαν διαφορετικές ώρες σε κάθε κράτος μέλος, η Επιτροπή δεν διαθέτει εναρμονισμένα ή συγκρίσιμα στοιχεία. Ενδεικτικά, ο αριθμός ερωτήσεων που υποβλήθηκαν στον νομικό σύμβουλο του Eurojus στη Σουηδία μεταξύ του Μαΐου 1997 και του Απριλίου 1998 ανέρχεται σε 514. Στην Ισπανία υποβλήθηκαν μεταξύ του Απριλίου και του Δεκεμβρίου 1997 792 ερωτήσεις, ενώ 1965 ερωτήσεις υποβλήθηκαν στο νομικό σύμβουλο του Eurojus στην Γερμανία το 1997. Στην Αυστρία, καταγράφηκαν το 1997 217 γραπτές ερωτήσεις ενώ 10 έως 15 κατά μέσον όρο άτομα ήρθαν σε επαφή με τον νομικό σύμβουλο Eurojus τηλεφωνικά ή κατόπιν ραντεβού κατά τις εβδομαδιαίες ώρες υποδοχής του κοινού.

2. Η υπηρεσία Eurojus υπάγεται στο κονδύλιο του προϋπολογισμού Β-3-3000. Χρηματοδοτείται κατευθείαν από τον προϋπολογισμό των αντιπροσωπειών της Επιτροπής στα κράτη μέλη. Σύμφωνα με τις πολιτικές προτεραιότητες της Επιτροπής και μετά από αίτηση του διαμεσολαβητή το δίκτυο ενισχύθηκε το 1998 με αύξηση των πιστώσεων που διατέθηκαν στην υπηρεσία Eurojus καθώς και του αριθμού των ωρών εργασίας των υπαλλήλων του Eurojus. Ο συνολικός προϋπολογισμός του δικτύου Eurojus ανέρχεται σε 552.000 ECU για το 1998.

3. Βάσει διαγωνισμού με προεπιλογή, η σύμβαση της υπηρεσίας Eurojus χωρίζεται σε μέρη έργου που κατανέμονται ανά κράτος μέλος. Για κάθε μέρος έργου, η Επιτροπή εγκρίνει την συμφέρουσα από οικονομική άποψη προσφορά βάσει των ακολούθων κριτηρίων: γενική ποιότητα της προσφοράς, επίλυση πρακτικής υπόθεσης που ζητείται από τους υποψηφίους και τιμή.

Όσον αφορά τα κριτήρια επιλογής των υπαλλήλων που είναι αρμόδιοι για θέματα ενημέρωσης, καλούνται να υποβάλουν προσφορά μόνο τα φυσικά ή νομικά πρόσωπα που έχουν αποδείξει ότι διαθέτουν ικανότητα να παράσχουν το σύνολο των αιτούμενων υπηρεσιών.

4. Το όνομα του ανταποκριτή του Eurojus για την Αυστρία στην αντιπροσωπεία της Επιτροπής στη Βιέννη διαβιβάζεται κατευθείαν στο Αξιότιμο Μέλος του Κοινοβουλίου καθώς και στην Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1239/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(29 Απριλίου 1998)

Θέμα: Αδικήματα εις βάρος των παιδιών

Δεδομένου ότι η έκθεση της Προπαρασκευαστικής Επιτροπής των Ηνωμένων Εθνών για τη Θέσπιση ενός Διεθνούς Ποινικού Δικαστηρίου πρεσβεύει ότι θεωρούνται εγκλήματα κατά της ανθρωπότητας πράξεις που διαπράττονται συστηματικά ή σε ευρεία κλίμακα όπως: η κακομεταχείριση, η εξόντωση, τα βασανιστήρια, ο εξαναγκασμός σε δουλεία, ο ξυλοδαρμός για λόγους πολιτικούς, φυλετικούς, θρησκευτικούς ή ηθικής, οι θεσμοθετημένες διακρίσεις που σημαίνουν περιορισμό της ελευθερίας και παραβίαση των θεμελιωδών δικαιωμάτων του ανθρώπου, η καταναγκαστική και αυθαίρετη εκτόπιση πληθυσμών, η αυθαίρετη φυλάκιση, η παράνομη κράτηση, η εξώθηση στην πορνεία και σε όλες τις μορφές σεξουαλικής βίας, οι λοιπές απάνθρωπες πράξεις που επιφέρουν σοβαρές ζημίες στη σωματική και ψυχική ακεραιότητα, στην υγεία και στην ανθρώπινη αξιοπρέπεια όπως ο ακρωτηριασμός και άλλες σοβαρές σωματικές κακώσεις.

Θα μπορούσε η Επιτροπή να προτείνει μια οδηγία που να προβλέπει ότι:

1. οι οργανώσεις που καταφεύγουν κατά σύστημα στην κακομεταχείριση, τη θανάτωση και την εκμετάλλευση παιδιών εξομοιώνονται προς τις άλλες μορφές οργανωμένου εγκλήματος (όπως το λαθρεμπόριο ναρκωτικών, όπλων ή απάτη);

2. όπου διαπράττονται αδικήματα εις βάρος παιδιών, τα εν λόγω αδικήματα θα θεωρούνται εγκλήματα κατά της ανθρωπότητας;

3. η ικανότητα κρίσης του ίδιου του παιδιού, ή η υποτιθέμενη συγκατάθεσή του να θεωρείται επιβαρυντικό στοιχείο για την κατάταξη των διαπραχθέντων αδικημάτων;

Απάντηση της κ.Gradin εξ ονόματος της Επιτροπής

(2 Ιουνίου 1998)

Η Επιτροπή συμμερίζεται την αποστροφή των αξιότιμων μελών του Κοινοβουλίου για τα εγκλήματα που απαριθμούν στην ερώτησή τους, ιδίως όταν τέτοιου είδους αδικήματα διαπράττονται εις βάρος των παιδιών.

Στην Ευρωπαϊκή Ένωση, αρμόδια για θέματα ποινικού δικαίου και ιδιαίτερα για την ταξινόμηση των εγκληματικών πράξεων είναι τα κράτη μέλη, υπό την επιφύλαξη βεβαίως των ευθυνών και των υποχρεώσεων που αυτά υπέχουν δυνάμει διεθνών συμβάσεων και συμφωνιών.

Η Επιτροπή υποστηρίζει ενεργά τις εργασίες της Ευρωπαϊκής Μονάδας Ναρκωτικών (ΕΜΝ) με αντικείμενο την καταπολέμηση της εμπορίας ανθρώπινων όντων σύμφωνα με τις διατάξεις της Κοινής Δράσης(1) που εγκρίθηκε από το Συμβούλιο Δικαιοσύνης και Εσωτερικών Υποθέσεων στις 16 Δεκεμβρίου 1996 για επέκταση της εντολής της ΕΜΝ στην καταπολέμηση της εμπορίας ανθρώπινων όντων.

(1) ΕΕ L 342, 31.12.1996.
ΓΡΑΠΤΗ ΕΡΩΤΗΣΗ E-1338/98

υποβολή: Anita Pollack (PSE) προς την Επιτροπή

(29 Απριλίου 1998)

Θέμα: Οδηγία για την προστασία των φυσικών οικοτόπων και Σύμβαση της Βέρνης

Ποια μέτρα σκοπεύει να λάβει η Επιτροπή για να εξασφαλίσει την επίτευξη συμφωνίας όσον αφορά την υπαγωγή στα παραρτήματα της Σύμβασης της Βέρνης και στο δίκτυο "Emerald" των ειδών που δεν έχουν εγγραφεί στα παραρτήματα της οδηγίας για την προστασία των φυσικών οικοτόπων;

Απάντηση της κ.Bjerregaard εξ ονόματος της Επιτροπής

(29 Μαΐου 1998)

Η Επιτροπή συνέστησε στα κράτη μέλη να συμπεριλάβουν νέα είδη που δεν καλύπτονται από τα παραρτήματα της οδηγίας του Συμβουλίου92/43/ΕΟΚ της 21ης Απριλίου 1992 σχετικά με τη τη διατήρηση των φυσικών οικοτόπων καθώς και της άγριας πανίδας και χλωρίδας(1), την επιλεγόμενη οδηγία για τους οικοτόπους, των οποίων η παρουσία κρίνεται επιστημονικά δικαιολογημένη, κατόπιν διαβουλεύσεων με την επιστημονική ομάδα εργασίας της οδηγίας για τους οικοτόπους και την επιτροπή για τους οικοτόπους.

Για παράδειγμα, κατά την 17η μόνιμη επιτροπή, η Επιτροπή υποστήριξε τη συμπερίληψη πέντε νέων ειδών της χλωρίδας στο παράρτημα ΙΙ της σύμβασης της Βέρνης καθώς και τη συμπερίληψη νέων θαλασσίων ειδών στα παραρτήματα Ι και ΙΙΙ της σύμβασης της Βέρνης.

Ανάλογη προσέγγιση ισχύει για το δίκτυο Emerald.

(1) ΕΕ L 206, 22.7.1992.
ΓΡΑΠΤΗ ΕΡΩΤΗΣΗ E-1443/98

υποβολή: José García-Margallo y Marfil (PPE) προς την Επιτροπή

(11 Μαΐου 1998)

Θέμα: Ευρώ 1999

Στην ανακοίνωση της Επιτροπής σχετικά με τις πρακτικές πλευρές της εισαγωγής του Ευρώ, COM(98)61 τελικό, γίνεται μνεία ορισμένων νομικών αρχών που διατυπώνονται στους κανονισμούς για το νομικό καθεστώς του Ευρώ, οι οποίες περιορίζουν τις δυνατότητες που έχουν οι τράπεζες να εισπράττουν προμήθειες για τις υπηρεσίες μετατροπής επί εισερχομένων πληρωμών καθώς και για τη μετατροπή υπολοίπων λογαριασμών στο τέλος της μεταβατικής περιόδου.

Το σκέφτεται να πράξει η Επιτροπή για να διασφαλισθεί η τήρηση των εν λόγω γενικών αρχών;

Κοινή απάντηση

του κ.de Silguy εξ ονόματος της Επιτροπής

στις γραπτές ερωτήσεις E-1438/98, E-1442/98 και E-1443/98

(11 Ιουνίου 1998)

Στην απάντησή της προς τη γραπτή ερώτηση του αξιότιμου μέλους του Κοινοβουλίου P-1422/98(1), η Επιτροπή επιβεβαίωσε ήδη την θέση της για τις συνέπειες των υπαρχουσών νομίμων προμηθειών των τραπεζών για τη μετατροπή σε ευρώ, η οποία επιβεβαιώνει τις απόψεις του αξιότιμου μέλους του Κοινοβουλίου.

Η Επιτροπή ενέκρινε στις 23 Απριλίου 1998 μια σύσταση(2) προς τον τραπεζικό τομέα και τα κράτη μέλη που καθορίζει τα πρότυπα καλών πρακτικών σχετικά με τις τραπεζικές προμήθειες για τη μετατροπή σε ευρώ.

Μεταξύ των πιθανών τρόπων για τη διασφάλιση μιας διαφανούς εφαρμογής των προτύπων καλών πρακτικών, η Επιτροπή ανέφερε στη σύστασή της τη δυνατότητα για τις τράπεζες να καθορίσουν κώδικες συμπεριφοράς, ή τη χρήση προτύπων σε εθνική κλίμακα, ή να περιλάβουν τις τραπεζικές προμήθειες σε εθνικά μεταβατικά σχέδια. Οι κεντρικές τράπεζες και οι δημόσιες αρχές μπορούν να αντιμετωπίσουν θετικά και να ενθαρρύνουν αυτές τις πρακτικές μέσω των εθνικών τραπεζικών ενώσεων ώστε να διασφαλιστεί η τήρηση των γενικών αρχών που αναφέρονται και προτείνονται από την Επιτροπή.

Οι δημόσιες αρχές μπορούν να περιλάβουν τις προτεινόμενες πρακτικές στα εθνικά μεταβατικά σχέδια ή να συμφωνήσουν με τον τραπεζικό και χρηματοπιστωτικό τομέα στο πλαίσιο των διεθνών διαρθρώσεων για διάλογο.

Η Επιτροπή σκοπεύει να παρακολουθήσει την εφαρμογή των προτεινομένων προτύπων και για τον σκοπό αυτόν σε μια χωριστή σύσταση της Επιτροπής για τον "διάλογο, την παρακολούθηση και την πληροφόρηση ώστε να διευκολυνθεί η μετάβαση στο ευρώ"2 ζητείται ρητά από τις ενώσεις τραπεζών να υποβάλλουν στην Επιτροπή, ως την 1 Νοεμβρίου 1998, έκθεση σχετικά με την εφαρμογή των προτύπων αυτών από τον τραπεζικό τομέα.

(1) βλέπε σελίδα 131.

(2) COM(98)961 τελικό.
ΓΡΑΠΤΗ ΕΡΩΤΗΣΗ E-1186/98

υποβολή: Richard Corbett (PSE) προς την Επιτροπή

(29 Απριλίου 1998)

Θέμα: Δαπανηρή αποστολή της αναφοράς σχετικά με τα απορρίμματα

Γνωρίζει η Επιτροπή ότι η αναφορά σχετικά με τα απορρίμματα που συντάχθηκε από το Ινστιτούτο για τις Μελλοντικές Τεχνολογικές Μελέτες υπό την αιγίδα του Μικτού Κέντρου Έρευνας της Ευρωπαϊκής Επιτροπής έχει σταλεί επειγόντως στους βουλευτές ειδικά από την Ισπανία, με κόστος αποστολής 620 πεσέτες η κάθε μία;

Θεωρεί η Επιτροπή ότι μια τόσο περιττή αποστολή δεν προσφέρει τίποτα, ακόμα κι όταν πρόκειται για μια αναφορά για τα απορρίμματα;

Απάντηση της καςCresson εξ ονόματος της Επιτροπής

(29 Μαΐου 1998)

Το Αξιότιμο Μέλος του Κοινοβουλίου εκτιμά ότι η Επιτροπή προέβη σε υπερβολικές δαπάνες (συνολικό κόστος των αποστολών: 456 Ecus) για την διανομή της έκθεσης "Ο νομικός ορισμός του αποβλήτου και ο αντίκτυπός του στη διαχείριση των αποβλήτων στην Ευρώπη" στα μέλη και στα αναπληρωματικά μέλη της Επιτροπής Περιβάλλοντος Δημόσιας Υγείας και Προστασίας των Καταναλωτών, του Ευρωπαϊκού Κοινοβουλίου.

Το έγγραφο αυτό συνεπάγη κατόπιν αιτήσεως του Προέδρου της ίδιας αυτής επιτροπής, η οποία διαβιβάστηκε στο Ίδρυμα τεχνολογικών ερευνών (Institut de prospective technologique- IPTS), στα τέλη Φεβρουαρίου 1997. Έπρεπε να επιδοθεί στο Ευρωπαϊκό Κοινοβούλιο σε ικανό χρονικό διάστημα, προκειμένου να είναι δυνατή η χρήση του κατά τη δημόσια ακρόαση περί αποβλήτων, της 26ης Νοεμβρίου 1997. Δεδομένων των διαδικασιών ελέγχου της ποιότητας που χρησιμοποιεί το IPTS και της έκτασης της εν λόγω μελέτης, η προθεσμία αυτή ήταν ιδιαίτερα πιεστική.

Τα στάδια από τα οποία πέρασε η μελέτη ήταν τα εξής:

- έναρξη, Μάρτιος 1997

- πρώτο πλήρες έγγραφο εργασίας, Ιούνιος 1997

- διανομή για γνωμοδότηση σε 150 περίπου Ευρωπαίους εμπειρογνώμονες, Ιούλιος 1997

- οιτελευταίες απαντήσεις παρελήφθησαν στις αρχές Σεπτεμβρίου 1997

- δεύτερο έγγραφο, τον Οκτώβριο του 1997 και δεύτερη διανομή στους εμπειρογνώμονες για γνωμοδότηση. Προθεσμία απάντησης: αρχές Νοεμβρίου 1997.

- επεξεργασία της τελικής μορφής, μετάφραση της έκθεσης στα γαλλικά και εκτύπωση επαρκούς αριθμού αντιτύπων, 14 Νοεμβρίου 1997

- αποστολή κατά τη διάρκεια της εβδομάδας της 17ης Νοεμβρίου 1997

- παραλαβή και διανομή στα κιβώτια αλληλογραφίας των μελών, γύρω στις 21 Νοεμβρίου 1997.

Λόγω του ανωτέρω χρονοδιαγράμματος και δεδομένου ότι το κανονικό ταχυδρομείο δεν μπορούσε να εγγυηθεί την τήρηση των προθεσμιών αυτών, η αποστολή με τη διαδικασία του "επείγοντος" ήταν ο μόνος τρόπος να εξασφαλιστεί η έγκαιρη παραλαβή της έκθεσης από τα μέλη του Κοινοβουλίου.

Πρέπει εξάλλου να σημειωθεί ότι η έκθεση διαβιβάστηκε μόνο στα μέλη της ενδιαφερόμενης κοινοβουλευτικής επιτροπής και όχι σε όλα τα μέλη του Κοινοβουλίου, όπως άφησε να εννοηθεί το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1353/98

υποβολή: Graham Watson (ELDR) προς την Επιτροπή

(7 Μαΐου 1998)

Θέμα: Γενική Αεροπλοϊα και ολοκληρωμένη Πολιτική Μεταφορών

Αναγνωρίζει η Επιτροπή ότι η συμπερίληψη της Γενικής Αεροπλοϊας αποτελεί αναγκαίο στοιχείο για ολοκληρωμένη πολιτική μεταφορών στην ΕΕ;

Κοινή απάντηση

του κ.Kinnock εξ ονόματος της Επιτροπής

στις γραπτές ερωτήσεις E-1167/98 και E-1353/98

(10 Ιουνίου 1998)

Η γενική αεροπλοΐα, λόγω του εμπορικού της χαρακτήρα, καλύπτεται πλήρως από την τρίτη δέσμη μέτρων για την ελευθέρωση των αεροπορικών μεταφορών. Ως εκ τούτου, εντάσσεται πλήρως στην εσωτερική αγορά της Κοινότητας υπό όρους ισότιμους με οποιοδήποτε άλλο είδος αερομεταφορών.

Δεδομένης της σημασίας της γενικής αεροπλοΐας η Επιτροπή επιδιώκει επίσης να εξασφαλίσει ότι οι φορείς εκμετάλλευσης έχουν όσο το δυνατόν ευρύτερη πρόσβαση στους αερολιμένες με μεγάλη συμφόρηση. Ο κανονισμός (ΕΟΚ) 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους Κοινοτικούς αερολιμένες(1) ισχύει για τον εν λόγω κλάδο.

(1) ΕΕ L 14, 22.1.1993.
ΓΡΑΠΤΗ ΕΡΩΤΗΣΗ E-1168/98

υποβολή: Graham Watson (ELDR) προς την Επιτροπή

(29 Απριλίου 1998)

Θέμα: Τομέας της γενικής αεροπορίας

Κατά τη διάρκεια των τελευταίων ετών, ο αριθμός των αεροδρομίων που διατίθενται για άλλους σκοπούς ή κλείνουν οριστικά αυξάνεται συνεχώς σε ολόκληρη την ΕΕ. Ως εκ τούτου, η γενική αεροπορία εξαρτάται ολοένα και περισσότερο από ολοένα και μικρότερο αριθμό αεροδρομίων.

Αναγνωρίζει η επιδιώκουσα την υιοθέτηση λογικών προτύπων για την περιβαλλοντική ρύπανση και την ηχορύπανση Επιτροπή το γεγονός ότι ασκούνται σημαντικές πιέσεις στην γενική αεροπορία και στα διαθέτοντα τις απαραίτητες εγκαταστάσεις για την ικανοποίηση των αναγκών της αεροδρόμια των οποίων ο αριθμός ελαττούται συνεχώς;
ΓΡΑΠΤΗ ΕΡΩΤΗΣΗ P-1528/98

υποβολή: Niels Sindal (PSE) προς την Επιτροπή

(11 Μαΐου 1998)

Θέμα: Τροχαία ατυχήματα με συμμετοχή φορτηγών στην ΕΕ

1. Θα μπορούσε η Επιτροπή να αναφέρει πόσα ατυχήματα συμβαίνουν ετησίως στην ΕΕ με τη συμμετοχή φορτηγών (οχήματα άνω των 3.500 κιλών);

2. Ποια μέτρα έχουν λάβει τα κράτη μέλη της ΕΕ, προκειμένου να μειώσουν τα τροχαία ατυχήματα με φορτηγά και ποια ήταν τα αποτελέσματα των μέτρων αυτών, συμπεριλαμβανομένου του ολλανδικού νόμου που απαγορεύει στα φορτηγά να προσπερνούν σε ορισμένα οδικά τμήματα;

Απάντηση του κ.Kinnock εξ ονόματος της Επιτροπής

(10 Ιουνίου 1998)

1. Η βάση δεδομένων CARE της Επιτροπής με τα στατιστικά στοιχεία ατυχημάτων στην Ευρώπη περιέχει πληροφορίες σχετικά με οδικά ατυχήματα που συνεπάγονται τραυματισμούς.

Από τα στοιχεία της βάσης δεδομένων CARE προκύπτει ότι το 1995 σημειώθηκαν 87 361 ατυχήματα με τραυματισμούς στα οποία ενέχοντο φορτηγά βάρους άνω των 3,5 τόνων. Πρέπει να σημειωθεί ότι πρόκειται για προσωρινό στατιστικό στοιχείο δεδομένου ότι αφορά τα 14 κράτη μέλη και δεν συμπεριλαμβάνεται η Φινλανδία, επειδή η Επιτροπή δεν έχει ακόμη λάβει τα στατιστικά στοιχεία από αυτό το κράτος μέλος για την εν λόγω κατηγορία ατυχημάτων.

2. Η Επιτροπή δεν είναι σε θέση να εξετάσει τα αποτελέσματα των εθνικών ή τοπικών μέτρων που αποσκοπούν στον περιορισμό των οδικών ατυχημάτων όπου ενέχονται φορτικά οχήματα.

Η θέσπιση της διάταξης περιορισμού της ταχύτητας, απαιτήσεις για την εμπρόσθια ενσφήνωση των οχημάτων, πλευρικούς προφυλακτήρες, συστήματα κατά της εκτόξευσης σταγονιδίων, ταχογράφοι, τεχνικοί έλεγχοι και πρότυπα έγκρισης τύπου αποτελούν παραδείγματα μέτρων με σκοπό τον περιορισμό των ατυχημάτων που έχουν προβλεφθεί στην κοινοτική νομοθεσία. Είναι ωστόσο πολύ δύσκολο να αξιολογηθούν τα αποτελέσματα αυτών των επί μέρους μέτρων.

Ο ολλανδικός νόμος με τον οποίο απαγορεύεται το προσπέρασμα σε ορισμένα οδικά τμήματα είναι αποτέλεσμα της καθιέρωσης της διάταξης περιορισμού της ταχύτητας που επηρεάζει την ταχύτητα με την οποία δύνανται να προσπερνούν τα φορτηγά, ενώ συνεπάγεται τον κίνδυνο να αναχαιτίζεται η ροή της οδικής κυκλοφορίας. Είναι θετικά τα αποτελέσματα που αναφέρονται ως προς τη ροή της οδικής κυκλοφορίας.